Document ID: 32009L0067

EUROOPA PARLAMENDI JA NÕUKOGU DIREKTIIV 2009/67/EÜ,
13. juuli 2009,
kahe- või kolmerattalistele mootorsõidukitele valgustus- ja valgussignaalseadmete paigaldamise kohta
(kodifitseeritud versioon)
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 95,
võttes arvesse komisjoni ettepanekut,
võttes arvesse Euroopa Majandus- ja Sotsiaalkomitee arvamust (1),
toimides asutamislepingu artiklis 251 sätestatud korras (2)
ning arvestades järgmist:
(1)
Nõukogu 29. oktoobri 1993. aasta direktiivi 93/92/EMÜ kahe- või kolmerattalistele mootorsõidukitele valgustus- ja valgussignaalseadmete paigaldamise kohta (3) on oluliselt muudetud (4). Selguse ja otstarbekuse huvides tuleks kõnealune direktiiv kodifitseerida.
(2)
Direktiiv 93/92/EMÜ on üks mitmest üksikdirektiivist, mis kuuluvad nõukogu 30. juuni 1992. aasta direktiiviga 92/61/EMÜ (kahe- või kolmerattaliste mootorsõidukite tüübikinnituse kohta), asendatud Euroopa Parlamendi ja nõukogu 18. märtsi 2002. aasta direktiiviga 2002/24/EÜ (kahe- või kolmerattaliste mootorsõidukite tüübikinnituse kohta), (5) ette nähtud EÜ tüübikinnituse süsteemi ja millega sätestatakse kahe- või kolmerattaliste mootorsõidukite disaini ja ehituse tehnilised näitajad valgustus- ja valgussignaalseadmete paigaldamise osas. Kõnealused tehnilised näitajad on seotud liikmesriikide õigusaktide lähendamisega direktiivile 2002/24/EÜ, millega sätestatakse EÜ tüübikinnituse menetlus, mida tuleb kohaldada igat tüüpi sõidukitele. Sellest tulenevalt kohaldatakse käesoleva direktiivi suhtes direktiivi 2002/24/EÜ sätteid kahe- või kolmerattalise mootorsõiduki süsteemide, osade ja eraldi seadmestike kohta.
(3)
Igas liikmesriigis peaksid kahe- või kolmerattalised mootorsõidukid valgustus- ja valgussignaalseadmete osas vastama teatavatele tehnilistele karakteristikutele, mis on kehtestatud kohustuslike sätetega. Nende seadmete paigaldamise osas on vaja koostada ühtlustatud nõuded, et kõigi kõnealuste sõidukite suhtes oleks võimalik kohaldada direktiiviga 2002/24/EÜ kehtestatud EÜ tüübikinnitusmenetlust.
(4)
Tuleks kindlaks määrata, et M1- ja N1-kategooria sõidukitele asjakohaste direktiivide kohaselt tüübikinnituse saanud valgustusseadmeid võib paigaldada ka kahe- ja kolmerattalistele mootorsõidukitele. Samuti tuleks sätestada, et on lubatud mittekohustuslike eesmiste udutulelaternate, tagumiste udutulelaternate, tagurdustulelaternate ja ohutulede paigaldamine kolmerattalistele mopeedidele ja kergetele neljarattalistele mootorsõidukitele.
(5)
Võimaldamaks juurdepääsu kolmandate riikide turgudele, peaks kaherattaliste mootorrataste osas olema käesoleva direktiivi nõuded võrdsustatud Ühinenud Rahvaste Organisatsiooni Euroopa Majanduskomisjoni määruses nr 53 (6) esitatud nõuetega.
(6)
Käesolev direktiiv ei mõjuta liikmesriikide kohustusi, mis on seotud VII lisa B osas esitatud direktiivide ülevõtmise ja kohaldamise tähtpäevadega,
ON VASTU VÕTNUD KÄESOLEVA DIREKTIIVI:
Artikkel 1
Käesolevat direktiivi kohaldatakse kõigi direktiivi 2002/24/EÜ artiklis 1 osutatud sõidukitüüpide valgustus- ja valgussignaalseadmete paigaldamise suhtes.
Artikkel 2
Osa EÜ tüübikinnituse andmise menetlus kahe- või kolmerattalise mootorsõiduki tüübile valgustus- ja valgussignaalseadmete paigaldamise suhtes ja kõnealuste sõidukite vaba liikumist reguleerivad tingimused on sätestatud direktiiviga 2002/24/EÜ.
Artikkel 3
1. Vastavalt direktiivi 2002/24/EÜ artiklile 11 tunnistatakse kaherattalistele mootorratastele käesoleva direktiiviga kehtestatud nõuded võrdväärseteks Ühinenud Rahvaste Organisatsiooni Euroopa Majanduskomisjoni määruses nr 53 esitatud nõuetega.
2. Osa EÜ tüübikinnitusi andvad liikmesriikide ametiasutused aktsepteerivad Ühinenud Rahvaste Organisatsiooni Euroopa Majanduskomisjoni määruse nr 53 nõuete alusel antud kinnitusi, samuti osa tüübikinnitusmärke käesoleva direktiivi nõuete alusel antud vastavate kinnituste asemel.
Artikkel 4
Muudatused, mis on vajalikud I-VI lisa nõuete kohandamiseks tehnika arenguga, võetakse vastu vastavalt direktiivi 2002/24/EÜ artikli 18 lõikes 2 osutatud menetlusele.
Artikkel 5
1. Liikmesriigid ei tohi valgustus- ja valgussignaalseadmete paigaldamisega seotud põhjustel
-
keelduda EÜ tüübikinnituse andmisest kahe- või kolmerattalisele mootorsõidukile või
-
keelata kahe- või kolmerattaliste mootorsõidukite registreerimist, müüki või kasutuselevõtmist,
kui valgustus- ja valgussignaalseadmed on paigaldatud vastavalt käesoleva direktiivi nõuetele.
2. Liikmesriigid ei anna EÜ tüübikinnitust ühelegi uuele kahe- või kolmerattalise mootorsõiduki tüübile valgustus- ja valgussignaalseadmete paigaldamisega seotud põhjustel, kui käesoleva direktiivi nõuded ei ole täidetud.
3. Liikmesriigid edastavad komisjonile käesoleva direktiiviga reguleeritavates valdkondades vastu võetavate põhiliste siseriiklike õigusnormide teksti.
Artikkel 6
Direktiiv 93/92/EMÜ, mida on muudetud VII lisa A osas nimetatud direktiiviga, tunnistatakse kehtetuks; see ei mõjuta liikmesriikide kohustusi, mis on seotud VII lisa B osas esitatud direktiivide ülevõtmise ja kohaldamise tähtpäevadega.
Viiteid kehtetuks tunnistatud direktiivile tõlgendatakse viidetena käesolevale direktiivile ning neid loetakse vastavalt VIII lisas esitatud vastavustabelile.
Artikkel 7
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2010.
Artikkel 8
Käesolev direktiiv on adresseeritud liikmesriikidele.
Brüssel, 13. juuli 2009

Labels: 8
1
15